DA wil hê parlement moet weer fisies byeenkom(Foto: GCIS) Die DA wil hê parlementslede moet van Februarie af weer in persoon vergader eerder as om landsbesluite op aanlyn vergaderings te neem. Dit was die mening van die DA-hoofsweep, Natasha Mazzone, Donderdag tydens ‘n terugrapporteringsvergadering van die amptelike opposisie ter afsluiting van die parlementêre jaar. Die leier van die DA, John Steenhuisen, het by die geleentheid aan die parlement ‘n punt van 4,5 uit 10 vir die instelling se werk vanjaar toegeken. Nietemin meen die DA-leierskap hul party het vanjaar in dié sukkelende parlement uitgeblink. Die party het vanjaar 66% van die parlementêre vrae in die Nasionale Vergadering gevra om die kabinet verantwoordbaar te hou, en 49% van die vrae in die Nasionale Raad van Provinsies. Dit was die DA wat byvoorbeeld vasgestel het die belastingbetaler moes opdok vir ‘n huurvlug sodat pres. Cyril Ramaphosa die eindstryd van die rugby-wêreldbeker in Japan kon bywoon. Die regering weier steeds om te sê wat dit gekos het. Voorts het die DA vasgestel hoe die kinderbeskermingsregister, wat veronderstel is om die publiek te waarsku teen mense wat nie met kinders mag werk nie, glad nie op datum gehou word nie en tans uit net 1 660 name bestaan, wat beteken kinders word potensieel blootgestel aan allerlei immorele mense. Mazzone en die DA-leier in die Nasionale Raad van Provinsies, Cathy Labuschagne, het die stryd teen onteiening sonder vergoeding as die party se hoofprioriteit vir volgende jaar uitgelig.